Document ID: 31992D0501

ΑΠΟΦΑΣΗ ΤΗΣ ΕΠΙΤΡΟΠΗΣ της 8ης Οκτωβρίου 1992 για τον καθορισμό ορισμένων μεταβατικών μέτρων που απαιτούνται για να διευκολυνθεί η μετάβαση στο νέο καθεστώς σχετικά με τη διοργάνωση των κτηνιατρικών ελέγχων που αναφέρονται στο άρθρο 8 της οδηγίας 91/496/ΕΟΚ του Συμβουλίου (92/501/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 91/496/ΕΟΚ του Συμβουλίου της 15ης Ιουλίου 1991 για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ (1), όπως τροποποιήθηκε από την απόφαση 92/438/ΕΟΚ (2), και ιδίως το άρθρο 28,
Εκτιμώντας:
ότι εν αναμονή της έναρξης της λειτουργίας του συστήματος πληροφορικής των διαδικασιών κτηνιατρικών ελέγχων που αναφέρεται στο άρθρο 12 παράγρφος 4 της οδηγίας 91/496/ΕΟΚ, απαιτείται η θέσπιση, όσον αφορά ορισμένα ζώα, των διαδικασιών που θα πρέπει να εφαρμόζονται κατά την εισαγωγή των εν λόγω ζώων, και ειδικότερα οι διαδικασίες που αφορούν την κοινοποίηση των όρων εισαγωγής που εφαρμόζονται από το κράτος μέλος προορισμού-
ότι πρέπει να ληφθεί υπόψη η κατάσταση των ειδών ζώων που δεν αναφέρονται στο παράρτημα Α της οδηγίας 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (3), όπως τροποποιήθηκε τελευταία από την οδηγία 91/628/ΕΟΚ (4)-
ότι πρέπει να προβλεφθεί μια προθεσμία προσαρμογής στο νέο καθεστώς ελέγχου- ότι τα μεταβατικά μέτρα που πρέπει να καθοριστούν πρέπει να είναι απαραιτήτως αναγκαία, τόσο για τη σημασία τους όσο και για τη διάρκειά τους, ώστε να διευκολυνθεί η εν λόγω προσαρμογή-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι διατάξεις της παρούσας απόφασης εφαρμόζονται σε περίπτωση κατά την οποία θα διέλθουν από μεθοριακό σταθμό ελέγχου, σύμφωνα με τις λεπτομέρειες του άρθρου 8 σημείο Α 1), β), i) της οδηγίας 91/496/ΕΟΚ:
- ζώα που καλύπτονται από την οδηγία 91/67/ΕΟΚ του Συμβουλίου (5),
- ζώα που καλύπτονται από την οδηγία 91/68/ΕΟΚ του Συμβουλίου (6),
- είδη ζώων που δεν αναφέρονται στο παράρτημα Α της οδηγίας 90/425/ΕΟΚ κατά την ημερομηνία της 8ης Ιουλίου 1992.
Άρθρο 2
Στην περίπτωση κατά την οποία το κράτος μέλος προορισμού ανακοίνωσε στο κράτος μέλος εισόδου τους όρους εισαγωγής, ανάλογα με την περίπτωση προσηκόντως μεταφρασμένους, ο εισαγωγέας πρέπει να λάβει, εάν είναι απαραίτητο, την προηγούμενη συμφωνία του κράτους μέλους ή των κρατών μελών απότα οποία, διέρχονται τα ζώα, για τη μεταφορά της παρτίδας στην επικράτειά τους.
Η κεντρική αρμόδια αρχή πληροφορεί τους μεθοριακούς σταθμούς ελέγχου για τους ανωτέρω αναφερομένους όρους εισαγωγής που της διαβιβάστηκαν.
Άρθρο 3
1. Στην περίπτωση κατά την οποία δεν πληρούται ο όρος που προβλέπεται στο άρθρο 2, εφαρμόζονται οι διατάξεις του παρόντος άρθρου.
2. Ο εισαγωγέας πρέπει να λάβει προηγούμενη συμφωνία εκ μέρους του επίσημου κτηνιάτρου του μεθοριακού σταθμού ελέγχου, κατόπιν εντολής της αρμόδιας κεντρικής αρχής, για να διέλθουν τα ζώα από τον εν λόγω σταθμό ελέγχου.
3. Ενδεχομένως, ο εισαγωγέας πρέπει να λάβει την προηγούμενη συμφωνία του κράτους μέλους ή των κρατών μελών από τα οποία θα διέλθουν τα ζώα για τη μεταφορά της παρτίδας στην επικράτειά τους.
4. Μετά από αίτημα του εισαγωγέα η αρμόδια αρχή του κράτους μέλους προορισμού υποχρεούται να κοινοποιεί επίσημα τους όρους σύμφωνα με τους οποίους η εν λόγω παρτίδα δύναται να εισέλθει στην επικράτειά του.
Η εν λόγω κοινοποίηση θα πρέπει να απευθύνεται στον εισαγωγέα της παρτίδας και θα πρέπει να περιλαμβάνει τα ακόλουθα στοιχεία:
- τη διεύθυνση του μεθοριακού σταθμού ελέγχου από τον οποίο θα διέλθουν τα ζώα,
- την παρτίδα ζώων στην οποία αναφέρεται, με ένδειξη της τρίτης χώρας καταγωγής,
- την κατάσταση της υγείας των ζώων η οποία πρέπει να ανταποκρίνεται στην πραγματικότητα,
- το όνομα και τη διεύθυνση του εισαγωγέα και του παραλήπτη.
Η αρμόδια αρχή του κράτους μέλους προορισμού αποστέλλει το ταχύτερο δυνατόν, αντίγραφο της επίσημης κοινοποίησης στην αρμόδια κεντρική αρχή του κράτους μέλους εισόδου ή/και στο μεθοριακό σταθμό ελέγχου εισαγωγής.
5. Ο εισαγωγέας οφείλει, κατά την άφιξη στο μεθοριακό σταθμό ελέγχου, να προσκομίζει στο προσωπικό της κτηνιατρικής επιθεώρησης την επίσημη κοινοποίηση που αναφέρεται στην παράγραφο 4 και, εφόσον παρίσταται ανάγκη, να προσκομίζει μετάφραση στην επίσημη γλώσσα που χρησιμοποιείται στο μεθοριακό σταθμό ελέγχου εισαγωγής.
6. Ο εντεταλμένος κτηνίατρος που έχει την ευθύνη των ελέγχων στο μεθοριακό σταθμό ελέγχου, πρέπει να φυλάσσει τις επίσημες κοινοποιήσεις που έχουν προσκομίσει οι εισαγωγείς σύμφωνα με την παράγραφο 5 και να τις αποστέλλει κάθε μήνα στις αρμόδιες αρχές που τις έχουν εκδόσει.
Άρθρο 4
Η Επιτροπή παρακολουθεί την εξέλιξη της κατάστασης και λαμβάνει κάθε άλλο μέτρο που κρίνει αναγκαίο σύμφωνα με το άρθρο 28 της οδηγίας 91/496/ΕΟΚ, ιδίως όσον αφορά ορισμένα είδη ζώων που θα περιληφθούν πριν από τις 31 Δεκεμβρίου 1992, στο παράρτημα Α της οδηγίας 90/425/ΕΟΚ.
Άρθρο 5
Η παρούσα απόφαση εφαρμόζεται έως τις 31 Δεκεμβρίου 1992.
Άρθρο 6
Η παρούσα απόφαση απευθύνεται στα κράτη μέλη. Βρυξέλλες, 8 Οκτωβρίου 1992.

Labels: 11
3
17
6